ลือ! “บ้านราชประสงค์” เตรียม back door หุ้น ABC
ลือ! THE ENERGY HUAHIN โครงการคอนโดตากอากาศใหญ่ที่สุดในประเทศไทย ของ "บริษัท บ้านราชประสงค์ จำกัด" อยู่ระหว่างเตรียมประกาศ back door หุ้น ABC โดยจะนำ THE ENERGY HUAHIN เข้าตลาด
7 ก.ย. 2558

ผู้สื่อข่าวรายงานว่าได้เกิดกระแสข่าวในวันนี้ (7 ก.ย.) ว่า บริษัท บ้านราชประสงค์ จำกัด เจ้าของโครงการ THE ENERGY HUAHIN โครงการคอนโดตากอากาศใหญ่ที่สุดในประเทศไทย มีเนื้อที่ 115 ไร่ มูลค่ากว่า 3 หมื่นล้านบาท กำลังอยู่ระหว่างเตรียมประกาศ back door บริษัท แอสเซท ไบร์ท จำกัด (มหาชน) หรือ ABC ผู้ดำเนินธุรกิจพัฒนาอสังหาริมทรัพย์ และธุรกิจพาณิชย์อิเล็กทรอนิกส์
โดยต้องการถือหุ้นทั้งหมด 5,000 ล้านหุ้น ส่วนหนึ่งจะเป็นซื้อหุ้นจากนายปรเมษฐ์ รังรองธานินทร์ ผู้ถือหุ้นอันดับ 1 ในราคา 0.70 บาท ซึ่งคาดว่าจะมีการทำรายการ BIGLOT เร็วๆ นี้ ทั้งนี้จะนำโครงการดังกล่าวเข้าตลาดหลักทรัพย์ และจะทำการจัดตั้งกองทุน REIT มูลค่า 1 หมื่นล้านบาท คาดว่าจะสามารถรับรู้กำไรทันทีในไตรมาส 4/58  กว่า 4 พันล้านบาท หรือ EPS พุ่งเป็น 0.50บาท
อนึ่ง นายปรเมษฐ์ รังรองธานินทร์ เป็นผู้ถือหุ้นใหญ่อันดับ 1 ใน ABC ถือหุ้นทั้งหมดจำนวน 1,924,215,399 หุ้น หรือคิดเป็น 73.05% 
ทั้งนี้ บริษัท บ้านราชประสงค์ จำกัด มีที่ดินในเขตหัวหิน และกรุงเทพกว่า 4 พันไร่ โดยโครงการ THE ENERGY HUAHIN นั้นมีจำนวนห้องพักทั้งหมด 6,000 ห้อง ขณะนี้สร้างเสร็จไปแล้ว 70% มียอดจองแล้ว 85%
 
ขณะที่ราคาหุ้น ABC ปิดตลาดภาคเช้าราคาอยู่ที่ 0.62 บาท ปรับตัวขึ้น 0.08 บาท หรือ 14.81% สูงสุดที่ 0.62 บาท ต่ำสุดที่ 0.54 บาท มูลค่าซื้อขายที่ 33.67 ลบ.